paragraph_text: Triptih Iva Vojnovića nastao u Dubrovniku u periodu od 1895. do 1901. godine, najuspjelije djelo ovog pisca koje govori o padu Dubrovačke Republike, jedna od najljepših i najkvalitetnijih drama hrvatske književnosti uopće, „nenadmašno dramsko djelo kojim bi se ponosila svaka književnost” (Miodrag Ibrović – predgovor „Dubrovačkoj Trilogiji”, Srpska književna zadruga, 1927.) <br/> Ovo djelo predstavlja, kako to sâm pisac kaže, „tri struka: lovorike, pelina i vrijesa” koje polaže na grob svog oca „da u hladu čempresa na Mihajlu ne uvehnu”. To je, najprije, zalazak sunca Slobode, sa stupanjem Loristonove vojske u Dubrovnik (prvi dio: Allons enfants!); zatim surovo propadanje gorde vlastele (drugi dio: Suton) i, najzad, na prekretnici, u tami uspomena, posljednji odsjaj nekadašnjeg gospodstva (treći dio: Na taraci).